Olaf Thommessen (1966)

Olaf Henning Thommessen (født 1966) er en norsk forretningsmann og politiker (V). Thommessen var førstekandidat for Østfold Venstre til stortingsvalget 2025. 

 Liv og virke 
 Familie 
Olaf Thommessen er sønn av franskættede Annette Thommessen, født Roosevelt, som stiftet Norsk Organisasjon for Asylsøkere (NOAS), og Henrik Peter Thommessen, historiker og direktør i De norske Bokklubbene. Han er bror av Christian Thommessen. Rolf og Ola Thommessen, redaktører i Tidens Tegn, var deres oldefar og tippoldefar.

Olaf Thommessen har to barn fra et tidligere ekteskap med Vendela Kirsebom.

 Karriere 
Han gikk Ullern gymnas og var russepresident i 1985. Han tok så et ekstra år på privatgymnaset Bjørknes. Deretter studerte han ved BI, tok mastergrad ved IMD i Lausanne i Sveits, og i ett år studerte han statsvitenskap ved Sciences Po i Paris.

Han arbeidet for Norges Eksportråd, Orkla, NERA og Storebrand. Sist i 1990-årene arbeidet han i konsulentselskapet Mitchell Madison Group i New York.

I 2002 etablerte Thommesen sitt eget selskap, Etheco, som spesialiserte seg på etikk og samfunnsansvar. I 2011 ble selskapet kjøpt av franske Steria, og Thommessen ble leder for Sterias satsing i Norge.

Han var generalsekretær i Plan Norge fra 2013 til 2015 og administrerende direktør i næringslivsorganisasjonen SMB Norge fra 2016 til 2021. Han gikk så tilbake til konsulentvirksomhet og forretningsutvikling.

 Politiker 
Olaf Thommessen var medlem av Venstres sentralstyre fra 2002 til 2008 og partiets nestleder fra 2004 til 2008.

Han ble i 2004 lansert som motkandidat mot Lars Sponheim som leder i Venstre, men endte opp med å trekke seg før avstemningen på landsmøtet. Thommessen ga i 2007 ut den selvbiografiske boka På innsiden utenfor, hvor han blant annet omtaler denne lederstriden.

Thommessen var medlem av Oslo bystyre 2007–2011 og satt i finanskomitéen. Han var Venstres 2. vara til Stortinget fra Oslo i perioden 2005–2009.

 Referanser 

 Eksterne lenker 





Kategori:Venstre-politikere i Oslo
Kategori:Venstres ledelse
Kategori:Norske næringslivsledere
Kategori:Norske forretningsrådgivere
Kategori:Norske gründere
Kategori:Norske siviløkonomer fra BI
Kategori:Alumni fra International Institute for Management Development
Kategori:Nordmenn av fransk opphav
Kategori:Alumni fra Ullern videregående skole
Kategori:personer fra Oslo
Kategori:Thommessen (slekt)